钦定古今图书集成/明伦汇编/官常典/第001卷 > 夏后氏
## 钦定古今图书集成/明伦汇编/官常典/第001卷 > 夏后氏

夏后氏“令官师相规，工执艺事以谏。”

按《书经引征》：“惟仲康肇位四海，引侯命掌六师。羲和
废厥职，酒荒于厥邑。引后承王命徂征，告于众曰：‘嗟
予有众，圣有谟训，明征定，保先王克谨天戒，臣人克
有常宪，百官修辅，厥后惟明明。每岁孟春，遒人以木
铎徇于路，官师相规，工执艺事以谏。其或不恭，邦有
常刑’。”

〈蔡传〉遒人，宣令之官。木铎，金口木舌，施政教时，振以警众也。《周礼》小宰之职，正岁，帅治官之属，徇以木铎，曰“不用法者，国有常刑。”亦此意也。官以职言，师以道言。规，正也。相规云者，胥教诲也。工，百工也。百工技艺之事，至理存焉。理无往而不在，故言无微而可略也。《孟子》曰：“责难于君谓之恭。官师百工，不能规谏，是谓不恭。”不恭之罪，犹有常刑，而况于畔官离次，俶扰天纪者乎。